Marikarmen Albizu Etxabe

Marikarmen Albizu Etxabe (Zumaia, Gipuzkoa, 1957) 2008an hasi zen lanean Bertsularien Lagunak elkartean lehen Xilaba Bertsulari Xapelketa antolatzen eta elkarteko eragile segitu zuen 2022ra arte.«Bertsolaritza beste begi batzuekin ikusten ikasi dut Bertsularien Lagunak Elkartean eta oso aberasgarria izan da»

 Bizitza 
Marikarmen 36ko Gerrako galtzaileen ondorengoa da, haren familia frankismoko galtzailea izan zen. Lagun asko herritik kanpo bidali zituzten, osaba bat fusilatu zuten, eta beste osaba baten gorpua 2020an agertu zen. Herriko neskak mojen eskolara joaten ziren eta Marikarmenek ere hantxe ikasi zuen. Garai hartan euskara galdu egin zuen ia-ia Marikarmenek. Nebek, berriz, fraideekin ibili ziren, eta gorde egin zuten euskara.

 Euskara 
13 edo 14 urterekin hasi zen euskararekiko kontzientzia hartzen. Apur bat zaharragoak hasi ziren euskararen aldeko mugimenduetan, eta haiekin batera hasi zen bera ere gau eskolan euskara ikasten. Juanito Dorronsoro joan zen herrira, eta hainbat proiektu jarri zituen martxan euskara ikasteko edota berreskuratzeko.

 Langile mugimendu 
18 urterekin hasi zen lanean, Mondragon kooperatiben inguruko lantegi batean, Zumaian, eta langile mugimendua ezagutu zuen bertan. Frankismotik ateratzen ari zen Euskal Herria garai hartan, eta ikastolen, euskararen eta abertzaletasunaren inguruko giroan sartu zen. Ondoren, bere  bikotekidea ezagutu zuen, Joakin Arregi Txe, eta bere egoera politikoagatik Lapurdira alde egin behar izan zuten. Donibane Lohizunera joan ziren lehenik, eta ostean, Hendaiara.

 Erbestea 
Lapurdin egoera txarra zen; Marikarmen lanik gabe zegoen, eta errefuxiatuentzat egoera gogortzen hasi zen, horrela bada. Venezuelara joateko erabakia hartu zuten. Enpresa batean lanean hasi zen Administrazioan eta kontularitzan segitu zuen enpresa berean. 

Bertako komunitateetan buru-belarri sartu ziren eta Hugo Chavezen inguruko mugimendu ezagutzeko aukera izan zuten. Hantxe bizi zirenean, auzoka antolatzen ziren, gehienbat auzoetako komunitateetan mugitzen ziren. Oso-oso urte aberatsak izan ziren, eta kostatu zitzaien itzultzea.

 Itzulera 
26 urte Venezuelan eman ondoren itzultzea erabaki eta bi edo hiru urtez lanik gabe egon zen, harik eta 2008an lehen Xilaba antolakuntzako bi lagun joan zitzaizkion arte, txapelketa antolatzen laguntzeko lanpostu erdia eskainiz. Urte hartan hasi zen Ipar Euskal Herriko bertsolaritzaren panorama ezagutzen eta Bertsularien Lagunak elkartean lanean eta ondoren elkarteko eragile segitu zuen 2022ko uztailera arte.
 Erreferentziak 

 Kanpo estekak 

Kategoria:Zumaiarrak
Kategoria:Bertsolaritza
Kategoria:Emakume eragileak
Kategoria:Erbesteratuak
Kategoria:Emakume ekintzaileak